CELEX: 32019D0768
Language: hu
Date: 2019-05-08 00:00:00
Title: A Bizottság (EU) 2019/768 végrehajtási határozata (2019. május 8.) az Integrált Strukturális Biológia – Európai Kutatási Infrastruktúra-konzorcium (Instruct-ERIC) alapszabálya 3. cikkének az Egyesült Királyság Unióból való kilépése miatt történő módosításáról (az értesítés a C(2019) 3354. számú dokumentummal történt) (EGT-vonatkozású szöveg.)

15.5.2019   
               
               
                  HU
               
               
                  Az Európai Unió Hivatalos Lapja
               
               
                  L 126/67
               
            
         A BIZOTTSÁG (EU) 2019/768 VÉGREHAJTÁSI HATÁROZATA
         (2019. május 8.)
         az Integrált Strukturális Biológia – Európai Kutatási Infrastruktúra-konzorcium (Instruct-ERIC) alapszabálya 3. cikkének az Egyesült Királyság Unióból való kilépése miatt történő módosításáról
         
            
               (az értesítés a C(2019) 3354. számú dokumentummal történt)
            
         
         (Csak az angol, a cseh, a dán, a francia, a holland, a lett, az olasz, a portugál, a spanyol és a szlovák nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 8. cikkére,
         mivel:
         
                     (1)
                  
                  
                     Az Integrált Strukturális Biológia – Európai Kutatási Infrastruktúra-konzorciumot (Instruct-ERIC) az (EU) 2017/1213 bizottsági végrehajtási határozat (2) hozta létre. Alapszabálya 3. cikkének megfelelően az alapszabály szerinti székhelye az Egyesült Királyságban található.
                  
               
                     (2)
                  
                  
                     Az Egyesült Királyság 2017. március 29-én az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. 2019. április 11-én az Európai Tanács úgy határozott, hogy az EUSZ 50. cikkének (3) bekezdése szerinti – az (EU) 2019/476 európai tanácsi határozattal (3) egyszer már módosított – határidőt 2019. október 31-ig meghosszabbítja. Az Európai Tanács határozata azonban 2019. május 31-től nem lesz alkalmazandó, ha az Egyesült Királyság nem tartja meg addig az európai parlamenti választásokat az alkalmazandó uniós joggal összhangban, és 2019. május 22-ig nem erősíti meg a kilépésről rendelkező megállapodást. Amennyiben az Egyesült Királyság 2019. október 31. előtt megerősíti a kilépésről rendelkező megállapodást, kilépésére a megerősítési eljárás befejezését követő hónap első napján kerül sor.
                  
               
                     (3)
                  
                  
                     A kilépésről rendelkező megállapodás előírásainak sérelme nélkül a kilépés időpontjától fogva az Egyesült Királyság a 723/2009/EK rendelet 2. cikkének b) pontja szerinti harmadik országnak tekintendő.
                  
               
                     (4)
                  
                  
                     A 723/2009/EK rendelet 8. cikke előírja, hogy az ERIC-ek alapszabály szerinti székhelyének vagy egy uniós tagállam, vagy egy társult ország területén kell lennie.
                  
               
                     (5)
                  
                  
                     A Bizottság a 723/2009/EK rendelet 11. cikkének megfelelően megkapta az Instruct-ERIC javaslatát az alapszabály 3. cikkének módosítására vonatkozóan, amelynek célja megoldást találni arra az esetre, ha az Egyesült Királyság a 723/2009/EK rendelet értelmében harmadik országgá válik.
                  
               
                     (6)
                  
                  
                     Az e határozatban előírt intézkedések összhangban vannak a 723/2009/EK rendelet 20. cikke alapján létrehozott irányítóbizottság véleményével,
                  
               ELFOGADTA EZT A HATÁROZATOT:
         
            1. cikk
            Az Instruct-ERIC alapszabályának az (EU) 2017/1213 végrehajtási határozat mellékletében foglalt 3. cikke e határozat mellékletének megfelelően módosul.
         
         
            2. cikk
            Ennek a határozatnak a Belga Királyság, a Cseh Köztársaság, a Dán Királyság, a Francia Köztársaság, a Holland Királyság, Izrael állam, a Lett Köztársaság, Nagy-Britannia és Észak-Írország Egyesült Királysága, az Olasz Köztársaság, a Portugál Köztársaság, a Spanyol Királyság és a Szlovák Köztársaság a címzettje.
         
         
            Kelt Brüsszelben, 2019. május 8-án.
            
               
                  a Bizottság részéről
               
               Carlos MOEDAS
               
                  a Bizottság tagja
               
            
         
         
            (1)  HL L 206., 2009.8.8., 1. o.
         
         
            (2)  A Bizottság (EU) 2017/1213 végrehajtási határozata (2017. július 4.) az Integrált Strukturális Biológia – Európai Kutatási Infrastruktúra-konzorcium (Instruct-ERIC) létrehozásáról (HL L 173., 2017.7.6., 47. o.).
         
            (3)  Az Európai Tanács az Egyesült Királysággal egyetértésben hozott (EU) 2019/476 határozata (2019. március 22.) az EUSZ 50. cikkének (3) bekezdése szerinti határidő meghosszabbításáról (HL L 80I, 2019.3.22., 1. o.).
      
      
         
            MELLÉKLET
            Az Instruct-ERIC alapszabálya 3. cikkének helyébe a következő szöveg lép:
            
               
                  „3. cikk
                  Az Instruct-ERIC alapszabály szerinti székhelye az egyesült királyságbeli Oxfordban található. Amennyiben az Egyesült Királyság a 723/2009/EK rendelet értelmében harmadik országgá válik, az alapszabály szerinti székhely átkerül az olaszországi Firenzébe.”